21.3 Diverse detail | Bybelverskille
← 23.5 Kodeks Sinaïtikus
42. Maansiek? Mat.17:15 →
21.3 Diverse detail
Posted on 2011/09/26	by Herman of bibledifferences.net
7. Byvoeging van diverse detail.
Jesus en die manne in Emmaus, 17e eeuse onbekende skilder. Flickr
In 'n hele paar kodekse is diverse besonderhede bygevoeg soos die naam van Kleopas se vriend oppad na Emmaus, of diè van die rowers wat saam met Jesus gekruisig is. In 'n ander manuskrip word 'n besondere beskrywing van Jesus se opstanding gevind. In 'n ander iets wat Jesus ook vir Petrus sou gesê het aangaande die belasting wat hy moes betaal met die geld wat hy in die vis se bek gekry het. In nog 'n manuskrip word aangehaal wat Jesus glo gesê het aan iemand wat op die Sabbat gewerk het.
Die meeste van hierdie addissionele byvoegings word slegs in enkele, of net 'n paar manuskripte gevind en het weinig waarde anders as om die menslike betrokkenheid in die oordra van die woord van God toe te lig. Hierdie tipe byvoegings word as interessanthede van 'n spesifieke manuskrip hanteer. Wat egter van belang is, is die res van die manuskrip waarin dit opgeneem is. Wat neergeskryf is, was op daardie stadium tot beskikking van die kopieerder. Met onnodige materiaal opsy geskuif, en ooglopende foute uitgeskakel, het ons 'n dokument waarmee die manuskrip met ander vergelyk kan word en ons so nader aan die bewoording van die oorspronklike kan bring.
Vir verdere beskrywings en voorbeelde van variasies in manuskripte kan Bruce M. Metzger se uitstekende boek: "The Text of the New Testament" geraadpleeg word. (Verskeie uitgawes deur: Oxford at the Clarendon Press.)
Een van die bekangrikste punte vir my is dat geen belangrike geloofsaak of geloofsbeginsel deur hierdie doelbewuste veranderings in die gedrang gebring word nie. Daarvoor het God self gewaak. Daarom kan Bybelvertalers met vrymoedigheid die gedeeltes wat verander is, terug verander na die oorspronklike. Dit kan niemand se geloof skade aandoen nie, maar eerder bou. Ek soek net die grondige feite waarom so 'n regstelling gedoen is!